**ОТЧЕТ за осъществената контролна дейност от РИОСВ**

**през м. юни 2017 г.**

***Кратка обобщена информация за осъществената контролна дейност за месец юни 2017 г. и резултати от извършената контролна дейност.***

През месец юни 2017 г. от експертите на 16-те регионални инспекции по околната среда и водите (РИОСВ) са извършени 2 600 проверки на 2 343 обекта. В рамките на осъществения контрол от РИОСВ са дадени 837 предписания за отстраняване на констатирани нарушения и предприемане на мерки.

За констатирани административни нарушения на Закона за опазване на околната среда (ЗООС) и специалните закони по опазване на околната среда са съставени 66 бр. актове (АУАН), от които 5 са за констатирано неизпълнение на дадени предписания. Издадени са 105 бр. наказателни постановления (НП), с които са наложени глоби и имуществени санкции на обща стойност 216 675 лв.

Наложени са и 13 бр. санкции по реда на чл. 69 от ЗООС – за констатирани наднормени замърсявания на компонентите на околната среда (води и въздух). Постъпилите суми по наложени глоби и санкции са 494 418 лв.

За периода са приложени и 4 бр. принудителни административни мерки (ПАМ) за спиране/ограничаване на дейности/инсталации.

***Акценти от извършената месечна контролна и административно наказателна дейност.***

* Контрол за изпълнение изискванията на ЗУО при извършване на дейности по събиране, съхраняване и третиране на отпадъци;
* Намаляване на емисиите на замърсители в атмосферния въздух и на шума, излъчван в околната среда;
* Извършване на проверки на билкозаготвителни пунктове и пунктове за изкупуване на охлюви;
* Извършване на проверки по речните легла за добив на инертни материали;
* Контрол на обектите, формиращи отпадъчни води и заустващи в повърхностни водни обекти;
* Контролни проверки на бетонови центрове за влагане на отпадъци от стъкло и стъклени опаковки в производството.

***Кратък анализ на постигнатите резултати в областта на опазване на околната среда, от осъществената контролна дейност***

Акцент на контролната дейност през отчетния период е провеждането на извънредни проверки по сигнали, относно нерегламентирано третиране на различни видове отпадъци. При извършването на извънредна проверка, от РИОСВ Велико Търново е установено нерегламентирано третиране на ИУЕЕО на площадка на дружеството „Авто шанс 2006“ ЕООД, гр. Горна Оряховица, за което ще бъде съставен акт за установяване на административно нарушение (АУАН). За подобни нарушения – нерегламентирано третиране на отпадъци, от инспекцията са съставени два броя АУАН – на ЕТ„Калоян Дончев“, гр. Габрово и на „Аутоспринт“ ЕООД, гр. Горна Оряховица, както и е глобено физическо лице на стойност 500 лв. (отпадъци от ИУМПС) и е наложена имуществена санкция на „ЕТ „Конпротър-Ефтим Ефтимов“, гр. Свищов в размер на 7 000 лв. Съставен е АУАН на фирма „Онер транс“ ООД за същото нарушение (нерегламентирано третиране на отпадъци) и от РИОСВ Хасково. За съхраняване на отпадъци от ИУМПС на място, което не е отредено за такъв вид дейности (в собствено дворно място в гр. Батановци), на физическо лице е съставен АУАН от РИОСВ Перник, а от РИОСВ Монтана е наложена глоба на физическо лице (1 400 лв.).за извършване на дейност с ОЧЦМ без разрешително За извършване на нерегламентирани дейности с отпадъци, от РИОСВ Плевен са съставени 4 бр. АУАН (на 3 физически лица и на „Металика 2010“ ЕООД, гр. Плевен) и са глобени 2 физически лица с по 1 400 лв., а от РИОСВ Бургас е наложена имуществена санкция, в размер на 7 000 лв., на Самостоятелна медико диагностична лаборатория „Лина“ ЕООД. От РИОСВ Плевен, за нерегламентирано третиране на неопасни отпадъци, е санкционирано дружеството „Костов Мега Металс” ЕООД, в размер на 1 500 лв.

За констатирани нарушения на ЗУО са предприети администартивно наказателни мерки срещу: „Трейдмарк консултинг“ ЕООД – 7 000 лв. за осъществяване на дейности по третиране на отпадъци без издаден от РИОСВ-Варна документ по реда на ЗУО; за неводене на отчетност са наложени имуществени санкции на „Мишовски“ ЕООД, гр. Пловдив - 4 000 лв. (РИОСВ Пловдив) и „Ай Принт“ ЕООД, с. Марикостивоно – 2 000 лв. (РИОСВ Благоевград). От РИОСВ Велико Търново е санкционирано „Металик Бисипи“ АД, с. Гъбене, община Габрово (за неводене на отчетна книга) с 2 000 лв.

През отчетния период е осъществен и последващ контрол по дадените от РИОСВ предписания на кметовете на общини за почистване на замърсени речни корита и прилежащите им територии. За неизпълнение на дадени от от РИОСВ Хасково предписания, са глобени кметовете на община Кирково; с. Звезделина и с. Глухар, община Кърджали, с по 2000 лв.

За непредприемане на мерки за предотвратяване изхвърлянето на отпадъци на неразрешени за това места на територията на гр. Карлово и с. Христо Даново, Община Карлово на кмета на община Карлово са наложени две глоби, всяка по 3 000 лв., а за неизвършена по реда на ЗУО класификация на отпадъците образувани от дейността на дружеството, от РИОСВ БЛагоевград е наложена имуществена санкция в размер на 5 000 лв. на „Ай Принт“ ЕООД, с. Марикостивоно. От РИОСВ Шумен е извършена проверка, във връзка със постъпил сигнал за нерегламентирано изхвърляне на строителни отпадъци в гр. Шумен. При проверката е установено, че се насипват строителни отпадъци от фирма GP Груп АД. Дадени са предписания, относно прекратяване на нерегламентираното насипване, утвърждаване на работни листи и заверка на отчетна книга. Дадените предписания са изпълнени. Изпратена е покана за съставяне на АУАН на дружеството. В следствие на осъществения контрол, от страна на РИОСВ Смолян, са почистени 2 бр. замърсени площи с битови и строителни отпадъци – до оградата на входа на общинско Депо за ТБО в ликвидация – Лъки и по път ІІ-86-„Рожен“ – с. Соколовци. За това, че не са предотвратили изхвърлянето на отпадъци на неразрешени за това места, от РИОСВ Бургас са санкционирани кметовете на общините Котел и Сунгурларе, в размер на 3 000 лв. От РИОСВ Бургас, за това, че не е осигурил, в законоустановения срок, площадки за безвъзмездно предаване на разделно събрани отпадъци от домакинствата, в т.ч. едрогабаритни отпадъци, опасни отпадъци, ОЧЦМ и др. в гр. Поморие е глобен кмета на община Поморие, в размер на 3 000 лв.

През месец юни е осъществен контрол за изпълнение изискванията на ЗУО, в т.ч. и контрол по изпълнение на целите по оползотворяване от организации по оползотворяване (ООп) и функциониращи бетонови центове. При проверките е установено, че проверяваните обекти не влагат в своето производство отпадъци от стъклени опаковки и към момента на проверките, дружествата нямат сключени договори с организации по оползотворяване. От експерти на РИОСВ Пазарджик са проверени 3 бетонови центъра във Велинград, във връзка с периодичен контрол за изпълнение от организациите на целите по оползотворяване (ООп). Проверените центрове нямат сключени договори с ООп за 2017 г., за което са дадени съответните предписания.

Друг акцент в контролната дейност през месец юни е изпълнението на Заповед № РД-422/19.06.2017 г. на министъра на околната среда и водите за извършване на регулярни проверки във връзка с изземване на наносни отложения от речните легла на реките. При проверка от РИОСВ Хасково е установено, че в участък от р. Марица, в землището на гр. Харманли, е подравнен с машина, наличен е багер с кофа без номер, като в момента на проверката работи пресевна инсталация, складирана е продукция, констатирани са камиони и друга техника. За констатациите незабавно е уведомена Басейнова дирекция „Източнобеломорски район“ Пловдив за предприемане на мерки по компетентност.

Извършени са и проверки на обекти, формиращи отпадъчни води, в т.ч. и по изпълнение на Заповед РД – 381/31.05.2017 г. на министъра на околната среда и водите относно извършване на проверки на обекти потенциални замърсители на Черно море. От РИОСВ Бургас, във връзка с летния туристически сезон 2017 г. и с цел недопускане на замърсяване на морските плажове, в т. ч. на крайбрежните морски води с отпадъчни води, е изискано от кметовете на Черноморските общини (в териториалния обхват на инспекцията) да извършат проверка за начина на отвеждане и пречистване на отпадъчните води от временните преместваеми обекти на морските плажове на територията на съответната община, с издадени разрешения за поставяне в съответствие с одобрените схеми, в т. ч. на тези с издадени разрешения за поставяне през настоящата година. От инспекцията са извършени и проверки, при които не са констатирани нерегламентирани отвеждания на отпадъчни води от поставените временни преместваеми обекти.

От РИОСВ Варна са извършени 19 проверки на 32 обекта, при които не е констатирано изтичане на отпадъчни води на плажната ивици и/или в Черно море, а от общините, граничещи с Черно море (Аксаково, Аврен, Долни Чифлик, Балчик, Шабла, Каварна и Варна) е изискано предоставяне на информация за издадените разрешителни за разполагане на временни обекти на плажната ивица и в близост до крайбрежните алеи.

За установено превишение на ИЕО, определени в разрешителното за ползване на воден обект за заустване на отпадъчни води от РИОСВ Пловдив са наложени санкции, по реда на чл. 69 от ЗООС, на: „СКФ Берингс България“ ЕАД, гр. София - 1873,60 лв./мес. И „Месфууд“ АД, с. Радиново - 814 лв./мес. От екоинспекцията са санкционирани и „Консорциум екологичен завод“, гр. Пловдив – 2 000 лв. за допуснато преливане на непречистени отпадъчни води в дъждовната канализация; „Енфо Агро“ ООД, с. Леново – 2 000 лв. за заустване на отпадъчни води без необходимото за това разрешително и е глобено физическо лице, с 200 лв., за допуснато свободно изтичане на отпадъчни води по терен, използван за пасище, което е довело до замърсяването му. От РИОСВ Русе е е извършено пломбиране за ограничаване на дейността на изходяща тръба, разположена в последна ревизионна шахта от площадковата канализация на млекопреработвателно предприятие „Аполо 35“ ЕООД, гр. Главиница. От РИОСВ Стара Загора е съставен 1 бр. АУАН на ,,Мини Марица изток’’ ЕАД, гр. Раднево и са наложени: еднократна санкция, в размер на 2 929 лв., на ,,Палфингер Продукционстехник България’’ ЕООД, гр. Червен бряг (площадка с. Тенево, община Тунджа); еднократна санкция, в размер на 2 695 лв., на ,,Е.МИРОЛИО’’ ЕАД, гр. Сливен (дивизия ,,Лана’’); имуществена санкция, в размер 10 000 лв. на ,,Арсенал’’ АД, гр.Казанлък (площадка в гр. Казанлък); имуществена санкция, в размер на 1 500 лв., на „Гайтек - Олива”АД, гр. Стара Загора (площадка в гр. Нова Загора) и имуществена санкция, в размер 1 000 лв., на ,,Арсенал’’ АД, гр. Казанлък (площадка в гр. Мъглиж), а от РИОСВ Бургас е наложена имуществена санкция, в размер на 2 000 лв., на община Поморие (за канализационна система на гр. Ахелой).

От експерти на РИОСВ Пазарджик са извършени 4 проверки по сигнал за наличие на мъртва риба в р. Стара, при моста на главен път Брацигово–Капитан Димитриево за текущ и последващ контрол. Извършен оглед по поречието на реката, в присъствието на подателя на сигнала, констатирано е бледо кафяво оцветяване на водите и мъртва риба в застойните зони на речното легло. Взети са водни проби за анализ от отпадъчните води на двата точкови източника, разположени по течението на реката - пречиствателната станция за производствени отпадъчни води на „Биовет” АД, и от ГПСОВ на гр. Пещера. При установяване на превишения на ИЕО, от РИОСВ Пазарджик ще се предприемат съответните административно-наказателни мерки. При извършена проверка от РИОСВ Хасково след сигнал за замърсяване на дере преминаващо през кв. „Веселчани“, гр. Кърджали е установено, че отпадъчни води от дейността на ИК „Наталия“ ООД, гр. Кърджали по производство на мастни киселини при преработка на соапщок (отпаден продукт) са изпуснати без пречистване в съседното дере, преминаващо през кв. ,,Веселчане“ и са го замърсили. На дружеството е съставен акт.

От РИОСВ Шумен е установено превишение на ИЕО в отпадъчните води на три мандри – МПП "Милк Трейд", с. Съединение; МПП "Юес комерс" ООД, с. Голямо Градище, община Опака и МПП "Камаджиев Милк", с. Крива река. За констатираните нарушения предстои налагане санкции.

За неизпълнение на условия от издадените разрешителни за ползване на воден обект за заустване на отпадъчни води, от РИОСВ Бургас са съставени 2 бр. АУАН – на общините Айтос и Камено и са наложени имуществени санкции, всяка в размер на 2 000 лв., 1 бр. на община Котел и 2 бр. на община Поморие (за канализационните системи на гр. Ахелой и с. Каблешково), а от РИОСВ Плевен - в размер на 2 000 лв., на „МЛ-Консулт-2009“ ЕООД, гр. Плевен. През отчетни период, от РИОСВ Велико Търново е глобено физическо лице с 3 000 лв., за заустване на отпадъчни води от отглеждане на животни без необходимото за това разрешително. За подобно нарушение – нерегламентирано отвеждане и пречистване на отпадъчните води от дейността на млекопреработвателно предприятие и неизпълнение на предписание за сключване на договор с „ВиК“ ЕООД, гр. Хасково, от РИОСВ Хасково е санкционирано,,Милки груп био“ ЕАД, гр. София. с 1 000 лв.

Основен акцент по компонент „въздух” са извършените проверки на обекти с инсталации/съоръжения, съдържащи озоноразрушаващи вещества относно изпълнение на задължението на операторите, свързано с годишното докладване за веществата, които нарушават озоновия слой, и/или за флуорсъдържащите парникови газове, както и за продуктите и оборудването, които съдържат или зависят от тези вещества. За неизвършено в срок докладване от екоинспекциите в Благоевград и Варна са наложени 23 имуществени санкции, всяка в размер на 1 000 лв., на: „Ай Принт“ ЕООД, с. Марикостивоно; „Бизнес хотел Варна“ ЕООД; „Ани- Мес“ ООД; „Гюрла“ ЕООД; „Сол България“ ЕАД; „Хотел Инвестмънт“ ООД; „Норма“ ООД; „Йо- де“ ЕООД; „Автомотор“ АД; „Естрея“ ЕООД; „Джи ай ентърпрайс“ ООД; „Стела турс 2001“ ЕООД; „Хотел Интернационал“ АД; „Проксимус инженеринг“ ЕООД; „Хотел Лилия“ ООД; „Стройтранс 2011“ ЕООД; „Бонита 97“ ООД; „Мухтаровклима“ ООД; „Алеко 2009“ ООД; „Хепи Тур“ ЕООД; „Симона 04“ ООД; „Ривиера“ АД; „Картекс П“ АД и „Съни маркетс“ - 3 000 лв. За същото нарушение от РИОСВ Плевен са наложени 2 имуществени санкции, всяка в размер на 1 000 лв., на „Прогрес БЦ“ ЕООД, гр. Плевен и „Прима Фуудс“ АД, гр.София. За непредставяне на досие (документация) на хладилното оборудване с 3 kg или повече контролирани вещества, от РИОСВ Бургас е наложена имуществена санкция, в размер на 2 000 лв., на „Хелиос милк“ ЕООД.

За констатирани наднормени замърсявания на атмосферния въздух с органични вещества от изпускащо устройство към линия за прахово боядисване на метални изделия от РИОСВ Благоевград е наложена санкция, в размер на 56 лв./мес. на „Бонана“ ООД, гр. Петрич.

За неизвършени собствени периодични измервания на емисиите на вредни вещества, изпускани в атмосферния въздух, от РИОСВ Бургас са наложени 3 бр. имуществени санкции, всяка в размер на 200 лв., на „Интермарина“ ООД, „Георги Тончев и сие“ ЕООД и „Елби 2“ ООД. От РИОСВ Велико Търново, е съставен АУАН на „Куадрант Бевъриджис“ АД, с. Лозен, Столична община, От РИОСВ Варна е наложена имуществена санкция, на стойност 100 лв., на „Агроевроплант“ ЕООД,.

От Велико Търново е наложена имуществена санкция в размер на 500 лв. на „Металик Бисипи“ АД, с. Гъбене, община Габрово за неорганизирано изпускане на емисии в атмосферния въздух. Във връзка с получен сигнал за прахови емисии от площадката на ТЕЦ „Република“, от експерти на РИОСВ Перник е извършен оглед извън площадката на дружеството. Служителите на екоинспекцията не са допуснати до площадката на инсталацията за осъществяване на проверка, в нарушение на чл. 149, ал. 1 от Закона за опазване на околната среда (ЗООС), за което е изпратена покана за съставяне на АУАН.

Най- голямата по размер санкция през месец ‚ни е наложена от РИОСВ Велико Търново на „Топлофикация-Габрово“ ЕАД, гр. Габрово – наложена е еднократна имуществена санкция в размер на 140 745 лв., поради неуведомяване на органа издал заповедта за спиране на санкция, по чл. 69в, ал. 3 от ЗООС (директора на РИОСВ Велико Търново) за извършено възобновяване на дейността.

През м. юни, от експерти на РИОСВ Пазарджик са извършени планови проверки за прилагане разпоредбите на *Закона за чистотата на атмосферния въздух* (ЗЧАВ) в 4 бензиностанции, които са изпълнили изискванията на Етап 2 за улавяне на бензиновите пари и в предприятия за производство на пелети. От РИОСВ Стара Загора е наложена имуществена санкция, в размер на 5 000 лв., на „Агропротект” ООД, гр. Нова Загора за това, че обектът, стопанисван от дружеството, няма монтирано система, съответстваща на етап II на улавяне на бензиновите пари.

През месец юни, в регионалните инспекции са постъпили множество сигнали от граждани за ранени или изпаднали в безпомощно състояние индивиди от видове включени в Приложенията на Закона за биологичното разнообразие (ЗБР). От експерти на РИОСВ Велико Търново е спасен защитен вид птица от вида бял щъркел. В РИОСВ Хасково са постъпили 12 бр. сигнали за ранени индивиди от защитени видове: чухал, кукумявка (2 бр.), мишелов ( 2 бр.), черношипа ветрушка (3 бр.), бял ангъч, щъркел (2 бр.) и сухоземна костенурка. Всички екземпляри, в зависимост от състоянието им, са изпратени за лечение или за доотглеждане в Спасителен център за диви животни – гр. Стара Загора или са освободени в подходяща за тях среда. От РИОСВ Русе са изпратени за доотглеждане и рехабилитация в „Центъра за размножаване и рехабилитация на редки видове” на СНЦ „Зелени Балкани” в гр. Стара Загора два черни бързолета (Apus apus), горска ушата сова (Asio otus), чухал (Otus scops) и голям пъстър кълвач (Dendrocopos major), а една медянка (Coronella austriaca) e освободена в подходящ за вида район.

От експерти на регионалните инспекции са извършени проверки по *Закона за биологичното разнообразие* (ЗБР) и *Закона за лечебните растения.*

По сигнал за отглеждане и притежаване на защитени видове в нарушение на чл. 37 от ЗБР, от експерти на РИОСВ Пазарджик, съвместно със служители на РУ на МВР–Пазарджик е извършена проверка на частен имот в с. Памидово, община Лесичово. Иззети са 7 живи шипобедрени костенурки и препарирани екземпляри на обикновен мишелов, таралеж, горска ушата сова и пчелояд. Видовете са включени в Приложение № 3 към ЗБР и не могат да се отглеждат в домашни условия. За нарушението ще бъдат предприети необходимите законови действия. От РИОСВ Плевен е извършена извънредна проверка по сигнал за предлагане за продажба в интернет, на екземпляр от защитения вид Обикновена блатна костенурка (*Emys orbicularis*). При проверката, екземплярът е изоставен от нарушителя, който е напуснал мястото. Предприети са действия за издирването му и налагане на съответните административно-наказателни мерки. Костенурката е пусната на свобода в подходящ район на територията на Защитена местност „Кайлъка“. От РИОСВ Бургас са иззети от частен имот 7 екземпляра сухоземни костенурки от вида Шилоопашата костенурка (*Testudo hermanni*). Съставен е АУАНна физическо лице за притежаване на екземпляри диви птици, взети от природата от разред „Врабчоподобни“ *(Passeriformes*) - 1 бр. щиглец (*Carduelis Carduelis*) и 2 бр. елшова скатия (*Carduelis spinus*),- държи ги в плен (затворени в кафези) и ги използва за примамка за улов на други видове.

През отчетния период е извършен и регулярен контрол по Закона за лечебните растения (ЗЛР). От РИОСВ Монтана са издадени общо 4 броя НП на 3 физически лица (по 100 лв. всяко), във връзка с нерегламентирано изкупване на билки, а за нерегламентирано организиране и бране на лечебни растения под специален режим – цвят червен божур, от инспекцията е наложена глоба на физическо лице от гр. Враца на стойност 200 лв. От РИОСВ Плевен са извършени 8 извънредни проверки на билкозаготвителни пунктове (по сигнал за необявен пункт в с. Брегаре, община Долна Митрополия и на пунктове в община Луковит). Съставен е АУАН на физическо лице за изкупуване на цвят липа без позволително за ползване и са дадени предписания за представяне на документи за произход на цвят липа и лист липа. От РИОСВ Русе е извършена и една извънредна проверка на пункт за изкупуване на билки в с. Зафирово, община Главиница относно нерегламентирано изкупуване на билки. При проверката е установено, че сигналът е основателен, като е потърсено съдействие от РУ „Полиция”, гр. Тутракан за установяване на самоличността на лицето, с цел извършване на последващи действия.

От експерти на РИОСВ Смолян са извършени три проверки, по сигнали за нападение на мечка над селскостопанско имущество и домашни животни в землищата на: с. Джурково, общ. Лъки; с. Брезе, общ. Девин; с. Широка лъка, общ. Смолян. При проверките е установено, че щетите са нанесени от кафява мечка.

За отчетния период са извършени планираните проверка на защитени територии и зони.

От РИОСВ Враца са извършени 4 планови проверки в територията на Резерват „Врачански карст“ и ПП „Врачански балкан“, в землищата на с. Згориград и гр. Враца; ПЗ „Леденика“, в землището на гр. Враца; ЗМ „Боров камък“, в землището на с. Згориград. Не са констатирани нарушения, относно спазването на режимите, ограниченията и забраните, определени със заповедите за обявяване на защитените територии и *Закона за защитените територии* (ЗЗТ).

За извършване на дейности в защитена територия (ПП „Странджа“), в имот 10094.36.2 и морски плаж "Къмпинг Делфин" по Кадастралната карта на с. Варвара, община Царево, от „Тйва Интернешанъл” ЕООД (наемател на морския плаж) – изграждане на дървено стълбище без съгласуване с РИОСВ Бургас, от инспекцията е съставен 1 бр. АУАН и е издадена заповед за налагане на принудителна административна мярка за незабавно спиране на извършваната от дружеството дейност.

От РИОСВ Русе е наложена имущестевна санкция, в размер на 10 000 лв., на „Аполо 35” ЕООД, гр. Пловдив, за това че дружеството не е уведомило инспекцията за инвестиционното си намерение.

За нарушение на Закона за отговорността за предотвратяване и отстраняване на екологични щети - непредставяне на информация относно наличие на непосредствена заплаха за настъпване на екологични щети от РИОСВ Пловдив е издадено наказателно постановление, в размер на 4 000 лв., на „Мишовски“ ЕООД, гр. Пловдив.

За констатирано неизпълнение на условия от издаденото КР, от РИОСВ Бургас са съставени 3 бр. АУАН на „Лукойл Нефтохим Бургас“ АД, а от РИОСВ Стара Загора – е наложена имуществена санкция в размер на 15 000 лв., на „Брикел“ ЕАД, гр. Гълъбово. От РИОСВ Стара Загора е съставен АУАН на ,,Континвест’’ ООД, гр София (за площадка в гр. Ямбол) за извършване на дейност, без необходимото за това КР.

От РИОСВ Бургас са извършени извънредните проверки във връзка с последващ контрол по изпълнение на мерките, заложени в програма на „Кроношпан България“ ЕООД за привеждане дейността на дружеството в съответствие с условията на КР и намаляване на наднорменото запрашаване. Констатирано е изпълнение на всички предвидени до момента в програмата мероприятия. Извършено е покриване на транспортната лента на дробилката за дървесни трески, предназначени за производство ПДЧ. Операторът е монтирал оросителни системи в 7 бр. дъмпове за временно съхранение на дървесен материал. С цел постигане на оптимален технологичен режим, е извършена профилактика на пречиствателните съоръжения (циклони и ръкавни филтри) два пъти през месец юни. По югоизточната страна на обекта, граничеща с бул. .„Проф. Яким Якимов“, е изграден зелен пояс от бързорастящи иглолистни и широколистни дървета и храсти с капкова напоителна система.

През месец юни е извършен контрол и по направление „Химикали“. Във връзка с постъпил в РИОСВ Хасково сигнал от Министерството на околната среда и водите (МОСВ) за цехове, които произвеждат гасена вар и варов разтвор в гр. Харманли, са извършени проверки „на място“. Установено е, че ЕТ „Иван Ангелов“, гр. Харманли и „Мечо-ТВТ“ ЕООД, гр. Харманли произвеждат гасена вар без извършена регистрация на химичното вещество калциев хидроксид. На двете фирми са наложени принудителни административни мерки (ПАМ) за спиране на производството и пускането на пазара на гасена вар и варов разтвор. Връчени са им и покани за съставяне на АУАН по Закона за защита от вредното въздействие на химичните вещества и смеси (ЗЗВВХВС).

***Ефект спрямо околната среда, бизнеса и обществеността***

В следствие на осъществения контрол, от страна на РИОСВ Смолян е предотвратено изтичане на течна торова фракция от кравеферма в гр. Доспат и е прекратено замърсяването на терена под кравефермата.

Представители на РИОСВ Смолян, педагози, заедно с ученици от V-то ОУ „Юрий Гагарин” гр. Смолян и американски младежи, присъстваха на изключително интересна среща, организирана от Сдружение „Екосвят Родопи” – Смолян. На срещата беше споделен опит за дейности, свързани с опазването на околната среда в Америка и България.

В следствие на предприети своевременни мерки от РИОСВ Враца, е предотвратено замърсяването на подземни води и местни водоизточници в карстовия район на с. Чирен, общ. Враца от дейността на свинеферма, собственост на „КОВА - М“ ЕООД.

При извършени проверки от РИОСВ Шумен по дадени предписания за констатирано замърсяване в община Венец – с. Ясенково, Венец и Черноглавци, е установено, че предписанията са изпълнени. Почистени са констатираните замърсявания. Установено е, че са изпълнени предписанията, дадени на „Ескейпгруп“ ООД за почистване на съоръжение за събиране на отпадъчни води, с което е намалена възможността от замърсяване на подземните води и почвата.

В резултат от осъществения, от РИОСВ Пловдив, контрол е извършена реконструкция на ЛПСОВ на обект „Млекопреработвателно предприятие“ , с. Ведраре с оператор „Ненко Трифонов Фуудс“ ООД и е прекратено заустването на непречистени отпадъчни води в река Бяла река.

На територията на РИОСВ Хасково е преустановена дейността на незаконна площадка за събиране и съхранение на ИУМПС в с. Рогач, община Крумовград, като площадката е почистена. Наличните количества ИУМПС са предадени на лица, притежаващи необходимите разрешителни документи по ЗУО.

Участие в Световния ден на околната среда – 5 юни: от РИОСВ – Монтана е организиран ежегодния конкурс на тема „Най-зелен двор“, в който участие са взели училища, детски градини и социални заведения на територията на област Монтана и област Видин.

Инициативи по повод 29 юни – Деня на река Дунав: от РИОСВ Монтана е извършено координиране провеждането на различни мероприятия по случай празника в община Лом и община Видин. В рамките на инициативите от община Лом е извършено почистване на брега на река Дунав и проведено състезание по спортен риболов и фотоизложба. От община Видин е проведен конкурс за рисунки и изработване на послания „Какво е Дунав за мен“. В рамките на инициативата е представен документален филм за влажните и защитени зони от мрежата Натура 2000 по поречието на река Дунав – от гр. Видин до гр. Оряхово.

От екоинспекциите са организирани разнообразни прояви по случай Световния ден на околната среда – 5 юни и Международния ден на река Дунав – 29 юни ( РИОСВ Русе).

От РИОСВ Варна е организирано почистване на плажната ивица в кв. Аспарухово с ученици от V и VI клас при ОУ „Христо Ботев“ и на градския плаж до вълнолома във Варна от експерти от РИОСВ Варна и БД „Черноморски район“.

От РИОСВ Бургас, за констатирано преустановяване замърсяването на повърхностни водни обекти от заустваните в тях отпадъчни води, са отменени 3 бр. текущи месечни санкции, наложни от инспекцията на: „М Инвест БГ“ ЕООД (за отпадъчните води от канализационна система на консервна фабрика „Гълъбец“), община Котел (за отпадъчните води от канализационната система на с. Жеравна, община Котел) и община Айтос (за отпадъчните води от канализационната система на с. Пирне, община Айтос).

От РИОСВ Плевен са настанени в Спасителния център в гр. Стара Загора екземпляри от защитени видове - Шипоопашата костенурка и Черношипа ветрушка.

Организирани са и са проведени мероприятия, организирани по повод Световния ден на околната среда – 5 юни.